獻王大夫
作者：方干
朝代：唐

paragraphs: 高情不與俗人知，耻學諸生取桂枝。
荀宋五言行世早，巢由三詔出溪遲。
操心已在精微域，落筆皆成典誥詞。
一鶚難成燕雀伍，非熊本是帝王師。
賢臣雖蘊經邦術，明主終無諫獵時。
莫道百僚憂禮絕，兼聞七郡怕天移。
直緣材力頭頭贍，專被文星步步隨。
不信重言通造化，須臾便可變榮衰。